Príloha č. 1

Prehľad hlavných medzinárodných záväzkov Slovenskej republiky s priamym vzťahom ku kultúre

Európska únia
Odsek číslo 1 Článku 151 Zmluvy o založení Európskeho spoločenstva hovorí: „Spoločenstvo prispieva k rozkvetu kultúr členských štátov a pritom rešpektuje ich národnú a regionálnu rozmanitosť a zároveň zdôrazňuje spoločné kultúrne dedičstvo“. 
Európska únia venuje oblasti kultúry výnimočnú pozornosť (aj keď kultúra je kompetenčne ukotvená na úrovni členských štátov). Prijala celý rad smerníc, rezolúcií a rozhodnutí týkajúcich sa najmä oblasti ochrany kultúrneho dedičstva, filmu, audiovizuálnej tvorby a televízneho vysielania, ochrany duševného vlastníctva ale i kultúry, umenia a kultúrnej spolupráce ako takej.

Rada Európy
Dohovory Rady Európy, ktoré boli v oblasti kultúry prijaté, sú zamerané predovšetkým na  kultúrne dedičstvo, filmovú koprodukciu, cezhraničné televízne vysielanie i ochranu národnostných menšín. Dokument Z okraja do stredu, prijatý Výborom pre kultúry Rady Európy v roku 1997, hovorí o nevyhnutnej potrebe dostať kultúru z okraja spoločenského záujmu opätovne do jej stredu. Ako prvý krok dokument stanovuje potrebu presvedčiť politické prostredie a odbornú verejnosť o tom, že vláda musí umiestniť kultúru do centra rozhodovacích procesov, pretože kultúra a sociálno-ekonomická politika sa vzájomne ovplyvňujú a podporujú.

OSN a UNESCO
Jedným zo základných cieľov Organizácie Spojených národov je „uskutočňovať medzinárodnú spoluprácu riešením medzinárodných problémov hospodárskeho, sociálneho, kultúrneho alebo humanitného rázu a podporovaním a posilňovaním úcty k ľudským právam a základným slobodám pre všetkých bez rozdielu rasy, pohlavia, jazyka alebo náboženstva“. Valné zhromaždenie OSN sa zaoberá najmä otázkami zachovania medzinárodného mieru a bezpečnosti, otázkami odzbrojenia, medzinárodnej politickej, hospodárskej, sociálnej, kultúrnej, výchovnej a zdravotníckej spolupráce, otázkami uplatňovania ľudských práv a slobôd pre všetkých. V systéme OSN pracuje organizácia, ktorá má mandát na rozvoj kultúrneho a intelektuálneho potenciálu svetového spoločenstva, kultúry, vedy a vzdelávania – UNESCO. Aktivity UNESCO sú zamerané na záchranu svetového kultúrneho a prírodného dedičstva, ochranu ľudských práv významných intelektuálnych osobností, ale i na prudko sa rozvíjajúcu oblasť komunikácií a informatiky. Výsledkom je okrem iného celý rad medzinárodných dohovorov vzťahujúcich sa na autorské práva a ochranu pamiatok. V novembri 2001 schválila generálna konferencia UNESCO Všeobecnú deklaráciu o kultúrnej rôznorodosti. Tento dokument po prvý raz priznáva kultúrnej rôznorodosti status „spoločného kultúrneho dedičstva ľudstva“ a považuje jej ochranu za konkrétny a etický imperatív, pretože právo na kultúrnu rôznorodosť je neoddeliteľnou súčasťou práva na ľudskú dôstojnosť.

NATO
Zmluva o založení Severeoatlantickej aliancie z roku 1949 vo svojej preambule okrem iného hovorí, že bola vytvorená s cieľom chrániť slobodu a spoločné kultúrne dedičstvo.